KOMMISSIONENS FORORDNING (EF) Nr. 2528/95 af 27. oktober 1995 om ændring af forordning (EF) nr. 1423/95 om gennemførelsesbestemmelser for import af sukkerprodukter, undtagen melasse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved forordning (EF) nr. 1101/95 (2), særlig artikel 14, stk. 2, og artikel 15, stk. 4, og

ud fra følgende betragtninger:

Kommissionens forordning (EF) nr. 1423/95 af 23. juni 1995 om gennemførelsesbestemmelser for import af sukkerprodukter, undtagen melasse (3), indeholder specielt metoden til beregning af indholdet af saccharose og tørstofindholdet med henblik på anvendelsen af importafgifter; for at gøre teksten til de pågældende bestemmelser mere klar, bør det nævnes, hvilke produkter metoden gælder for; det bør ligeledes specificeres, at omregningen til saccharoseækvivalenter af de afgifter, der gælder for inulinsirup, sker ved multiplikation med den koefficient på 1,9, som anvendes såvel ved fastsættelsen af produktionsafgifterne og eksportrestitutionerne som ved fastsættelsen inden den 1. juli 1995 af importafgifterne;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

I forordning (EF) nr. 1423/95 foretages følgende ændringer:

1) Artikel 5, stk. 2, affattes således:

»2. For de i artikel 1, stk. 1, litra d), i forordning (EØF) nr. 1785/81 omhandlede produkter beregnes indholdet af saccharose, herunder indholdet af andet sukker omregnet til saccharose, efter Lane og Eynon-metoden (kobberreduktionsmetoden) på grundlag af en efter Clerget-Herzfelds metode inverteret opløsning. Det totale sukkerindhold, som er beregnet efter denne metode, omregnes til saccharose ved multiplikation med koefficienten 0,95.

Uanset foregående afsnit beregnes indholdet af saccharose, herunder indholdet af andet sukker omregnet til saccharose, for produkter, der indeholder mindre end 85 % saccharose eller andet sukker omregnet til saccharose, og invertsukker omregnet til saccharose, ved fastsættelse af tørstofindholdet. Tørstofindholdet bestemmes på grundlag af styrken af den i vægtforhold 1:1 fortyndede opløsning, for produkter i fast form bestemmes tørstofindholdet ved tørring. Tørstofindholdet omregnes til saccharose ved multiplikation med koefficienten 1.«

2) I artikel 5 indsættes følgende stk. 3 og 4:

»3. For de i artikel 1, stk. 1, litra f) og g), i forordning (EØF) nr. 1785/81 omhandlede produkter bestemmes tørstofindholdet efter stk. 2, andet afsnit.

4. For de i artikel 1, stk. 1, litra h), i forordning (EØF) nr. 1785/81 omhandlede produkter sker omregningen til saccharoseækvivalenter ved multiplikation af det tørstofindhold, der er bestemt efter stk. 2, andet afsnit, med koefficienten 1,9.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. oktober 1995.

På Kommissionens vegne

Franz FISCHLER

Medlem af Kommissionen

(1) EFT nr. L 177 af 1. 7. 1981, s. 4.

(2) EFT nr. L 110 af 17. 5. 1995, s. 1.

(3) EFT nr. L 141 af 24. 6. 1995, s. 16.